# Netscapeovi priključci

## Uvod

Pošto je Netscapeov Navigator dugo godina bio standardni veb pregledač, pojavili su se takozvani Netscapeovi priključci koji omogućavaju bogat veb sadržaj. Uz te priključke, veb sajtovi mogu sadržati PDF fajlove, Flash animacije, video, itd. Sa K‑osvajačem još uvek možete koristiti te priključke da uživate u bogatom veb sadržaju.

Netscapeove priključke ne treba mešati sa K‑osvajačevim priključcima. Ovi drugi namenski proširuju funkcionalnost K‑osvajača i obično se ne koriste za prikaz bogatog veb sadržaja.

## Pretraga

K‑osvajač mora da zna gde su instalirani Netscapeovi priključci. To može biti i više mesta; npr. `/opt/netscape/plugins` može sadržati priključke dostupne širom sistema, a `$`HOME`/.netscape/plugins` vaše lične. Međutim, K‑osvajač neće automatski koristiti instalirane priključke: prvo mora da pretraži spisak fascikli. Pretragu možete pokrenuti klikom na dugme Potraži priključke. Alternativno, pretragu možete uključiti popunjavanjem Potraži nove priključke pri pokretanju KDE‑a, kada će K‑osvajač na svakom pokretanju KDE‑a pretražiti odgovarajuće fascikle u potrazi za novoinstaliranim priključcima.

Potraži nove priključke pri pokretanju KDE‑a može bitno usporiti postupak pokretanja, a poznato je i da izaziva teškoće na nekim instalacijama. Ako iskusite probleme, isključite ovu opciju.

Radi nalaženja priključaka K‑osvajač će pogledati kroz fascikle zadate u okviru Fascikle za pretragu. Pri prvom pokretanju ovog kontrolnog modula, spisak će već biti popunjen razložnim putanjama, koje bi trebalo da rade na većini operativnih sistema. Ako želite da zadate novu putanju, kliknite na dugme Nova; tada možete ili uneti putanju u polje levo, ili izabrati fasciklu kroz dijalog fajlova klikom na dugme Pregledaj.... Pošto pretraživanje fascikli može malo da potraje, sa spiska možete ukloniti fascikle za koje znate da u njima nema priključaka: ovo uradite odabiranjem fascikle i klikom na dugme Ukloni. Dugmadima Gore i Dole možete menjati redosled kojim će se pretraživati fascikle, premeštanjem odabrane fascikle nagore ili nadole.

Da trajno sačuvate izmene, kliknite, kao i obično, na Primeni.

## Priključci

Pod ovim jezičkom možete videti spisak Netscapeovih priključaka koje je K‑osvajač pronašao, u vidu stabla. Dvokliknite na priključak da ga razvijete, i videćete sve MIME tipove kojima može da rukuje, prikazane kao grane. Razvijte MIME tip da biste videli njegove podatke.

Ovaj jezičak uglavnom služi u informacione svrhe. Jedina podesiva opcija je Koristi artsdsp za provlačenje zvuka iz priključka kroz Arts, i podrazumevano je uključena. Isključite je ako želite da priključci koriste sopstveni metod puštanja zvuka, a podesili ste Arts tako da programi sa strane mogu to da rade (na primer, da se Arts obustavi pri mirovanju, ili da koristi poseban zvučni uređaj, na modernim zvučnim kartama koje to dozvoljavaju.)

## Autor sekcije

Sekciju napisao: Jost Šenk (Jost Schenck) jost@schenck.de

preveo Dragan Pantelić falcon-10@gmx.de