Лори
Вотс (Lauri Watts)
lauri@kde.org
Драган
Пантелић

    falcon-10@gmx.de

превод
2003-10-12
3.2
КДЕ
ЦСС
опис стилова
приступачност

## Описи стилова

### Увод

ЦСС описи стилова утичу на изглед веб страница (ЦСС је енгл. скр. од „каскадни описи стилова“).

КДЕ може да користи свој опис стила, заснован на једноставним подразумевањима и шеми боја површи. КДЕ такође може да користи описе стилова које сами саставите. У овом модулу можете задати један од њих. Представљене опције подређене су обзирима приступачности, посебно за људе са слабијим видом.

Избори које начините овде утичу на сваки КДЕ програм који израђује ХТМЛ помоћу КДЕ‑овог сопственог израђивача, по имену КХТМЛ. У њих спадају К‑пошта, К‑центар-помоћи, и, наравно, К‑освајач. Избори не утичу на друге прегледаче, као што је Нетскејп.

Модул има две странице: Опште, где можете изабрати опис стила за употребу, и Прилагођено, за дизајнирање опис стила за приступачност.

### Прилагођено

Ова страница садржи следеће опције:

Подразумевани опис стила

  КДЕ ће користити подразумевани опис стила. Неке од боја биће одређене тренутном шемом боја. Већину ових поставки обично потисне страница коју прегледате.

Кориснички дефинисан опис стила

  КДЕ ће користити опис стила који сте сами написали. За проналажење описа на систему употребите дугме за прегледање. ЦСС фајлови традиционално имају наставак `.css`, али се не захтева.

Опис стила побољшане приступачности

  Укључењем ове опције користиће се поставке дефинисане под језичком Прилагођено.

### Прилагођено

Овде можете поставити кориснички опис стила. Дате опције су само подскуп инструкција које се могу наћи у опису стила, такве да омогућавају стварање описа стила који ће веб странице и фајлове КДЕ помоћи учинити читљивијим особама слабијег вида.

Опције на овој страници су искључене док не изаберете Опис стила побољшане приступачности на претходној страници.

#### Породица фонтова

Основна породица:

  Изаберите породицу фонтова за тело текста.

Иста породица за сав текст

  Ако укључите ово, онда ће за сав текст бити коришћена иста породица фонтова, без обзира на поставке приказане странице. Корисно за странице које користе декоративне или тешко читљиве фонтове за наслове.

#### Величина фонта

Основна величина фонта:

  Подразумевана величина текста на страницама. Многи веб сајтови постављају своје величине фонтова релативно према овој, користећи `larger` или `+1` за повећање, и `smaller` или `-1` за смањење текста.

  Многи дизајнирају веб странице на платформама где је уобичајена подразумевана величина текста превелика за читање просечном кориснику, па се често наилази на веб странице које на овај начин намећу мањи фонт.

  Ова поставка допустиће вам да поставите подразумевани фонт на удобну величину, тако да су и релативне величине увећане довољно да буду удобне.

  Не заборавите да можете подесити и да К‑освајач наметне минималну величину, тако да текст никада не буде преситан за читање. Ово можете задати у поставкама К‑освајача као веб прегледача, на страници Изглед под језичком Фонтови.

Иста величина за све елементе

  Ако је укључено, сав текст се исписује задатом величином фонта, без обзира на инструкције која садржи страница. Претходно поменуте релативне величине фонтова, па чак и инструкције које задају тачно одређену величину текста, овим ће бити потиснуте.

#### Боје

Црна на белој

  Многе особе са слабијим видом налазе да црни текст на белом екрану даје највише контраста, тј. да се најлакше чита. Ако се и вама тако чини, то можете овде задати.

Бела на црној

  Међутим, многим другим особама слабијег вида чини се управо супротно, да је лакше читати бео текст на црном екрану.

Посебна

  Неки опет налазе да су чиста црна и бела, у било којој комбинацији, тешке за читање. Овде можете поставити посебне боје пољима Позадина: и Боја исписа:.

Иста боја за сав текст

  Веб сајтови умеју да користе различиту, често контрастну боју за заглавља и друге издвојености. Ако вам ово умањује читљивост садржаја, можете попунити ову кућицу да би се за сав текст користиле горе подешене боје.

#### Слике

Сузбиј слике

  Ако не желите да видите слике, можете их искључити овде.

Сузбиј позадинске слике

  Један велики проблем корисницима слабијег вида јесу позадинске слике које не дају довољно контраста за лаку уочљивост текста. Овде можете искључити позадинске слике, независно од претходног избора који се тиче свих слика.

#### Преглед

Дугметом Преглед можете видети дејство учињених измена. Појавиће се прозор са изгледом неколико типова заглавља са задатим описом стила и реченицом са подразумеваним телом текста.

Ово треба да вам омогући фино подешавање описа стила, до постизања нечега што можете удобно читати.

Пријатно сурфовање!