Хуан
Карлос Торес (Juan Carlos Torres)

# Прилагођавање изгледа КДЕ површи

Површ у КДЕ‑у може се сасвим лако и флексибилно подесити, било индивидуалним управљањем различитим деловима изгледа, било помоћу предефинисаних тема. Овај водич објашњава различите прилагодљиве делове КДЕ‑а и начин управљања њиховим изгледом.

## Позадина

Позадина површи омогућује приказ разноразних слика на њој — познатијих као тапети. До поставки позадине можете доћи у Системским поставкама, или десним кликом на површ и избором Поставке површи.

Позадину можете оставити без слике, ставити једну слику, или задати слајд‑шоу. Ако је за позадину изабрано ништа, уместо слике се користи опција Боја:. Такође можете изабрати да ли ће се користити иста позадина на свим виртуелним површима, или ће на сваку бити примењена засебна. Ово се ради избором све површи или имена одређене површи из падајућег менија.

Друге слике позадине могу се преузети помоћу Добави нове тапете на десној страни, или можете посетити секцију тапета на веб сајту www.kde-look.org.

## Боје

Одељак Боје у Системским поставкама омогућава управљање бојама које се користе за разне елементе прозора, као што су насловне траке прозора, њихове позадине, текст и дугмад. Можете мењати боју сваког елемента прозора избором са падајућег списка и одабиром боје за њега. Измене можете сачувати кликом на Сачувај шему..., чиме ћете их уписати у фајл шеме боја. То су текстуални фајлови са наставком `.kcsrc`, који садрже уносе за сваки прозорски виџет и његову боју, формату РГБ. Врло је лако и додавање шема боја које сте преузели, кликом на Увези шему... и показивањем на дати `.kcsrc` фајл. Помоћу шема боја измене које сте начинили можете удобно сачувати у једном фајлу, или се лако пребацити на предефинисану поставку боје, уместо да засебно мењате сваки елемент прозора.

Додатне шеме боја могу се преузети из секције шема боја са www.kde-look.org.

## Иконе

Тема икона садржи слике којима се представљају радње, фајлови, уређаји и програми. Управљање темама икона је лако помоћу модула Иконе Системских поставки. Просто изаберите тему икона коју желите да користите и кликните на Примени да пребаците на њу. За инсталирање нове теме све што треба да урадите јесте да кликнете на Инсталирај нову тему... и одете на локацију архиве са темом икона. Нема потребе да извлачите садржај архиве у фасциклу, заправо модул икона и прихвата само архивиране теме. Да бисте уклонили тему икона, једноставно је изаберите са списка и кликните на Уклони тему. Обратите пажњу да не можете уклонити тему коју тренутно користите; треба да се пребаците на неку другу тему да би текућа постала уклоњива. Такође, не можете уклонити теме које је инсталирао администратор (root) или менаџер пакета ваше дистрибуције.

Додатне теме икона могу се наћи у подсекцији тема икона на www.kde-look.org.

## Уводни екран

Подразумевани КДЕ‑ов уводни екран

Подразумевани КДЕ‑ов уводни екран

Уводни екран је анимирана слика или екран који се приказује док се КДЕ учитава пошто се пријавите. Сваки корисник може имати другачији уводни екран. Промена уводног екрана за тренутног корисника може се извршити у модулу Уводни екран Системских поставки. Изаберите екран који хоћете да користите и кликните на Примени. Како ће изабрани екран изгледати можете испробати кликом на Проба. Инсталирање теме уводног екрана је врло лако. Само кликните на Додај... и изаберите архиву уводног екрана који хоћете да додате. Нема потребе за извлачењем садржаја архиве. Уклањање уводног екрана такође се лако може обавити, његовим избором и кликом на дугме Уклони. Обратите пажњу да не можете уклонити уводне екране које је инсталирао администратор (root или менаџер пакета ваше дистрибуције.

Теме уводних екрана могу се наћи на www.kde-look.org, у секцији уводних екрана. Обратите пажњу да неки уводни екрани захтевају да буде инсталиран посебан мотор К‑сплеша.

## Декорација прозора

Декорацију прозора чине изглед ивица, насловних трака и дугмади у КДЕ‑у, које све можете мењати. Неке декорације чак имају способност да примене ефекте, као што је прозирност. Декорације прозора морају моћи ово да изводе без смањења перформанси, због чега стижу као изворни кôд који се мора компиловати, или као бинарни пакети који се морају инсталирати. Декорације су у начелу прикључци или програмчићи који К‑вину, КДЕ‑овом менаџеру прозора, дају налог како да приказује оквире прозора.

Да бисте додали нову декорацију прозора, треба да је компилујете из изворног кода. Ако је обезбеђен бинарни пакет за вашу дистрибуцију, једноставно га можете инсталирати користећи менаџер пакета — погледајте у упутствима дистрибуције како се ово изводи. Пошто се декорација инсталира, може јој се приступити кроз поставке декорација прозора у Системским поставкама. Под језичком Декорација прозора, инсталиране декорације дате су падајућим списком; изаберите ону коју желите да користите и кликните на дугме Примени. Различите декорације имају различите могућности и поставке, па се поиграјте расположивим опцијама. Језичак Дугмад омогућује вам да управљате дугмадима насловне траке прозора. Попуните кућицу Посебан распоред дугмади у наслову за прераспоређивање, уклањање или додавање дугмади. Да бисте додали дугмад насловној траци, превуците ставку са списка на преглед насловне траке. Да бисте уклонили дугме, превуците га из прегледа насловне траке на списак. За прераспоређивање, једноставно превлачите дугмад по прегледу насловне траке.

И док све декорације програма морају бити компиловане из изворног кода, неке од њих могу да учитају битмапске теме, које не треба компиловати. КДЕ долази с битмапском декорацијом прозора, званом АјсВМ. Друга таква декорација је Декоратор, и може се наћи на www.kde-look.org. Погледајте у документацији ваше дистрибуције како их треба инсталирати. Предност коришћења битмапских декорација прозора је у томе што је за њих релативно лако правити теме, користећи слике и уређујући поставни фајл. Компромис је незнатан губитак перформанси, мада се то на брзим рачунарима не мора ни приметити.

За додавање АјсВМ‑ове теме, изаберите АјсВМ као декорацију прозора и кликните на везу Отвори КДЕ‑ову фасциклу АјсВМ‑ових тема у опису декорације. Ово ће отворити прозор К‑освајача на `$`KDEHOME`/share/apps/kwin/icewm-themes`, где треба да превучете АјсВМ‑ову тему. Тема ће затим бити додата списку АјсВМ‑ових тема, тако да можете изабрати ону коју желите и кликнути на Примени.

За додавање Декораторове теме, након што сте га инсталирали, изаберите га на списку декорација прозора и идите на језичак Тема. Кликните на Инсталирај нову тему... и пронађите фајл архиве теме. Уверите се да се верзија теме слаже са верзијом Декоратора инсталираном на систему. Кад је тема додата, изаберите коју хоћете да користите и кликните на Постави путање тема. Кликните на Примени да активирате измене.

Још декорација прозора на располагању је на www.kde-look.org, у подсекцијама Native KDE 3.x и Native KDE 3.2+. Теме за АјсВМ и Декоратор имају сопствене подсекције у категорији декорација прозора.

## Стил

Виџети — попут дугмади, клизачких трака, језичака и менија — основни су елементи графичког корисничког сучеља. Стил виџета је прикључак или програмчић који налаже КДЕ‑у како да приказује виџете. Пошто су виџети најелементарнији чиниоци сучеља, њима се често приступа и морају бити у стању да се врло брзо одазову. То је разлог што стилови виџета — управо као и декорације прозора — морају бити компиловани из изворног кôда или инсталирани као бинарни пакети. Консултујете документацију ваше дистрибуције за упутства како да изведете једно од овога.

Кад је једном инсталиран, стил виџета биће додат на списак расположивих стилова у модулу Стил у Системским поставкама. Језичак Стил омогућава вам да изаберете стил виџета са списка, и подесите га ако стил даје могућност Подеси.... Различити стилови имају различите опције. Преглед одабраног стила расположив је у доњем делу под језичком. Језичак Ефекти управља разним визуелним ефектима за неке виџете, попут спискова и облачића. Језичак трака алатки пружа неке опције за општи изглед трака алатки.

Додатни стилови виџета могу се наћи на разним КДЕ‑овим подсекцијама тема и стилова на www.kde-look.org. Обратите пажњу на то да су стилови у облику изворног кода или бинарних пакета, а не фајлова КДЕ тема.

## КДЕ теме

КДЕ вам омогућава да сачувате разне измене изгледа које сте направили на површи у једном фајлу, користећи Менаџер тема у Системским поставкама. Кад сте по жељи подесили површ, кликните на Направи нову тему.... Унесите детаље које желите да наведете за тему, као што су име, аутор, верзија, итд., а затим кликните на У реду кад сте задовољни. Ово ће вашу тему додати списку расположивих тема и сачувати поставке у КДЕ теми. КДЕ тема (`.kth` фајл) одређује КДЕ‑у коју декорацију прозора, стил или шему боја да користи за ту одређену тему. За додавање теме из спољашњег извора КДЕ‑у, кликните на Инсталирај нову тему... и идите на фајл КДЕ теме. Уклањање теме је лако — кликом на дугме Уклони тему. Ако сте извршили измене над темом, мораћете или да задате ново име теме за њу, или да прво уклоните пређашњу верзију да бисте могли да користите исто име.

Наредне поставке бивају сачуване и наведене у КДЕ теми:

- позадина

- чувар екрана

- тема икона

- системска обавештења

- шема боја

- тема показивача

- декорација прозора

- позадина К‑освајача (управљање фајловима)

- позадина панела

- стил

- фонтови

Врло важно да узмете у обзир код коришћења и инсталирања КДЕ теме, јесте да она само указује које поставке користити за горе наведено. У свом пакету она садржи само системска обавештења, позадину површи, панела, и К‑освајача, и шему боја. Ако их КДЕ већ не доноси са собом, остале компоненте морају се засебно инсталирати.

КДЕ теме могу се преузети са подсекције менаџера тема на www.kde-look.org.

## Појмовник

позадина

  Слика позадине, односно тапета, или боја за површ.

шема боја

  (`.kcsrc`) Поставни фајл који указује које боје користити за одређене виџете.

иконе

  Слике које представљају програме, фајлове, уређаје, итд.

уводни екран

  Анимирана слика или екран који се приказује док се КДЕ учитава после пријављивања.

декорација прозора

  Прикључци или програмчићи који налажу менаџеру прозора како да приказује ивице прозора.

стил

  Прикључак или програмчић који налаже КДЕ‑у како да приказује виџете.

КДЕ тема

  (`.kth`) Фајл који носи поставке које треба користити за различите компоненте графичког сучеља.

виџети

  Основни елементи који сачињавају графичко корисничко сучеље: дугмад, клизачке траке, менији, језичци, итд.