# Нетскејпови прикључци

## Увод

Пошто је Нетскејпов Навигатор дуго година био стандардни веб прегледач, појавили су се такозвани Нетскејпови прикључци који омогућавају богат веб садржај. Уз те прикључке, веб сајтови могу садржати ПДФ фајлове, флеш анимације, видео, итд. Са К‑освајачем још увек можете користити те прикључке да уживате у богатом веб садржају.

Нетскејпове прикључке не треба мешати са К‑освајачевим прикључцима. Ови други наменски проширују функционалност К‑освајача и обично се не користе за приказ богатог веб садржаја.

## Претрага

К‑освајач мора да зна где су инсталирани Нетскејпови прикључци. То може бити и више места; нпр. `/opt/netscape/plugins` може садржати прикључке доступне широм система, а `$`HOME`/.netscape/plugins` ваше личне. Међутим, К‑освајач неће аутоматски користити инсталиране прикључке: прво мора да претражи списак фасцикли. Претрагу можете покренути кликом на дугме Потражи прикључке. Алтернативно, претрагу можете укључити попуњавањем Потражи нове прикључке при покретању КДЕ‑а, када ће К‑освајач на сваком покретању КДЕ‑а претражити одговарајуће фасцикле у потрази за новоинсталираним прикључцима.

Потражи нове прикључке при покретању КДЕ‑а може битно успорити поступак покретања, а познато је и да изазива тешкоће на неким инсталацијама. Ако искусите проблеме, искључите ову опцију.

Ради налажења прикључака К‑освајач ће погледати кроз фасцикле задате у оквиру Фасцикле за претрагу. При првом покретању овог контролног модула, списак ће већ бити попуњен разложним путањама, које би требало да раде на већини оперативних система. Ако желите да задате нову путању, кликните на дугме Нова; тада можете или унети путању у поље лево, или изабрати фасциклу кроз дијалог фајлова кликом на дугме Прегледај.... Пошто претраживање фасцикли може мало да потраје, са списка можете уклонити фасцикле за које знате да у њима нема прикључака: ово урадите одабирањем фасцикле и кликом на дугме Уклони. Дугмадима Горе и Доле можете мењати редослед којим ће се претраживати фасцикле, премештањем одабране фасцикле нагоре или надоле.

Да трајно сачувате измене, кликните, као и обично, на Примени.

## Прикључци

Под овим језичком можете видети списак Нетскејпових прикључака које је К‑освајач пронашао, у виду стабла. Двокликните на прикључак да га развијете, и видећете све МИМЕ типове којима може да рукује, приказане као гране. Развијте МИМЕ тип да бисте видели његове податке.

Овај језичак углавном служи у информационе сврхе. Једина подесива опција је Користи artsdsp за провлачење звука из прикључка кроз Артс, и подразумевано је укључена. Искључите је ако желите да прикључци користе сопствени метод пуштања звука, а подесили сте Артс тако да програми са стране могу то да раде (на пример, да се Артс обустави при мировању, или да користи посебан звучни уређај, на модерним звучним картама које то дозвољавају.)

## Аутор секције

Секцију написао: Јост Шенк (Jost Schenck) jost@schenck.de

превео Драган Пантелић falcon-10@gmx.de