9.5.2009.
4.00.00

# Šta je KDE?

## Šta je KDE?

KDE je međunarodni tehnološki tim koji razvija slobodni softver za stono i prenosno računarstvo. U proizvode KDE‑a spadaju moderni sistem radne površi za Linux i Unix, sveobuhvatne kancelarijske i grupverske svite, kao i stotine drugih softverskih naslova raznih kategorija: Internet i veb, multimedija, razonoda, obrazovanje, grafika i razvoj softvera. KDE softver se prevodi na više od 60 jezika, i razvija s lakoćom upotrebe i modernim principima pristupačnosti na umu. Sveobuhvatni KDE4 programi samosvojno se izvršavaju na Linuxu, BSD‑u, Solarisu, Windowsu i MacOS‑u X.

KDE je...

- okruženje radne površi

- radni okvir za razvoj programa

- svita kancelarijskih programa

## KDE kao okruženje radne površi

KDE (engl. skr. K Desktop Environment) je mrežno prozirno, lako za upotrebu i savremeno okruženje radne površi, dostupno na Unixu i saglasnim sistemima. U paru sa slobodnim izvedbama Unixa, kakva je GNU/Linux, Unix s KDE‑om čini potpuno slobodnu i otvorenu računarsku platformu, svima besplatno dostupnu. Izvorni kȏ̑d KDE‑a svako može pregledati, učiti iz njega, menjati ga i poboljšavati. Iako prostora za poboljšanja uvek ima, KDE već danas predstavlja održivu i mogućnostima bogatu alternativu češće susretanim komercijalnim kombinacijama operativnog sistema i radne površi.

KDE će nastaviti da pruža otvoreno, pouzdano, stabilno i monopolom nesputano računarstvo, u kome mogu uživati kako naučnici i računarski profesionalci širom sveta, tako i svakodnevni korisnici.

## KDE kao radni okvir za razvoj programa

KDE u prvi plan ističe mnoge inovacije za programere. Projektovana je i izvedena potpuna infrastruktura nad kojom programeri mogu graditi robusne i sveobuhvatne programe na najefikasniji način, izbegavajući složenosti i zamornosti opšteg razvoja programa pod Unixom. KDE prepoznaje činjenicu da je računarska platforma onoliko dobra koliko prvoklasnih programa donosi korisnicima. KDE‑ov programski radni okvir izvodi najnovija rešenja u tehnologiji radnih okvira, čime se neposredno sučeljava sa popularnim radnim okvirima poput Microsoftovog MFC—COM—ActiveX, i sl. KDE‑ovi k‑delovi, inovativna tehnologija složenih dokumenata, omogućava programerima da brzo izrađuju prvoklasne programe na osnovi vrhunske tehnologije.

Više informacija o razvoju pod KDE‑om može se naći na http://techbase.kde.org/Development.

## KDE kao svita kancelarijskih programa

KOffice je slobodna kancelarijska svita integrisana s KDE‑om.

Nad KDE‑ovim razvojnim radnim okvirom do sada je izrađeno mnoštvo programa. Jedan izbor njih sadržan je u osnovnoj distribuciji KDE‑a. U ovom trenutku KDE razvija potpunu svitu kancelarijskih programa, poduprtu KDE‑ove inovativnom tehnologijom k‑delova. Ova savremena kancelarijska svita pruža programe za tablične proračune, pripremanje prezentacija, organizatore, klijente vesti i još mnoge druge. KPresenter, deo ove svite, već se uspešno koristi za mnoge prezentacije.

Više informacije o KOfficeu možete naći na http://www.koffice.org/.