Huan
Karlos Tores (Juan Carlos Torres)

# Prilagođavanje izgleda KDE površi

Površ u KDE‑u može se sasvim lako i fleksibilno podesiti, bilo individualnim upravljanjem različitim delovima izgleda, bilo pomoću predefinisanih tema. Ovaj vodič objašnjava različite prilagodljive delove KDE‑a i način upravljanja njihovim izgledom.

## Pozadina

Pozadina površi omogućuje prikaz raznoraznih slika na njoj — poznatijih kao tapeti. Do postavki pozadine možete doći u Sistemskim postavkama, ili desnim klikom na površ i izborom Postavke površi.

Pozadinu možete ostaviti bez slike, staviti jednu sliku, ili zadati slajd‑šou. Ako je za pozadinu izabrano ništa, umesto slike se koristi opcija Boja:. Takođe možete izabrati da li će se koristiti ista pozadina na svim virtuelnim površima, ili će na svaku biti primenjena zasebna. Ovo se radi izborom sve površi ili imena određene površi iz padajućeg menija.

Druge slike pozadine mogu se preuzeti pomoću Dobavi nove tapete na desnoj strani, ili možete posetiti sekciju tapeta na veb sajtu www.kde-look.org.

## Boje

Odeljak Boje u Sistemskim postavkama omogućava upravljanje bojama koje se koriste za razne elemente prozora, kao što su naslovne trake prozora, njihove pozadine, tekst i dugmad. Možete menjati boju svakog elementa prozora izborom sa padajućeg spiska i odabirom boje za njega. Izmene možete sačuvati klikom na Sačuvaj šemu..., čime ćete ih upisati u fajl šeme boja. To su tekstualni fajlovi sa nastavkom `.kcsrc`, koji sadrže unose za svaki prozorski vidžet i njegovu boju, formatu RGB. Vrlo je lako i dodavanje šema boja koje ste preuzeli, klikom na Uvezi šemu... i pokazivanjem na dati `.kcsrc` fajl. Pomoću šema boja izmene koje ste načinili možete udobno sačuvati u jednom fajlu, ili se lako prebaciti na predefinisanu postavku boje, umesto da zasebno menjate svaki element prozora.

Dodatne šeme boja mogu se preuzeti iz sekcije šema boja sa www.kde-look.org.

## Ikone

Tema ikona sadrži slike kojima se predstavljaju radnje, fajlovi, uređaji i programi. Upravljanje temama ikona je lako pomoću modula Ikone Sistemskih postavki. Prosto izaberite temu ikona koju želite da koristite i kliknite na Primeni da prebacite na nju. Za instaliranje nove teme sve što treba da uradite jeste da kliknete na Instaliraj novu temu... i odete na lokaciju arhive sa temom ikona. Nema potrebe da izvlačite sadržaj arhive u fasciklu, zapravo modul ikona i prihvata samo arhivirane teme. Da biste uklonili temu ikona, jednostavno je izaberite sa spiska i kliknite na Ukloni temu. Obratite pažnju da ne možete ukloniti temu koju trenutno koristite; treba da se prebacite na neku drugu temu da bi tekuća postala uklonjiva. Takođe, ne možete ukloniti teme koje je instalirao administrator (root) ili menadžer paketa vaše distribucije.

Dodatne teme ikona mogu se naći u podsekciji tema ikona na www.kde-look.org.

## Uvodni ekran

Podrazumevani KDE‑ov uvodni ekran

Podrazumevani KDE‑ov uvodni ekran

Uvodni ekran je animirana slika ili ekran koji se prikazuje dok se KDE učitava pošto se prijavite. Svaki korisnik može imati drugačiji uvodni ekran. Promena uvodnog ekrana za trenutnog korisnika može se izvršiti u modulu Uvodni ekran Sistemskih postavki. Izaberite ekran koji hoćete da koristite i kliknite na Primeni. Kako će izabrani ekran izgledati možete isprobati klikom na Proba. Instaliranje teme uvodnog ekrana je vrlo lako. Samo kliknite na Dodaj... i izaberite arhivu uvodnog ekrana koji hoćete da dodate. Nema potrebe za izvlačenjem sadržaja arhive. Uklanjanje uvodnog ekrana takođe se lako može obaviti, njegovim izborom i klikom na dugme Ukloni. Obratite pažnju da ne možete ukloniti uvodne ekrane koje je instalirao administrator (root ili menadžer paketa vaše distribucije.

Teme uvodnih ekrana mogu se naći na www.kde-look.org, u sekciji uvodnih ekrana. Obratite pažnju da neki uvodni ekrani zahtevaju da bude instaliran poseban motor KSplasha.

## Dekoracija prozora

Dekoraciju prozora čine izgled ivica, naslovnih traka i dugmadi u KDE‑u, koje sve možete menjati. Neke dekoracije čak imaju sposobnost da primene efekte, kao što je prozirnost. Dekoracije prozora moraju moći ovo da izvode bez smanjenja performansi, zbog čega stižu kao izvorni kôd koji se mora kompilovati, ili kao binarni paketi koji se moraju instalirati. Dekoracije su u načelu priključci ili programčići koji KWinu, KDE‑ovom menadžeru prozora, daju nalog kako da prikazuje okvire prozora.

Da biste dodali novu dekoraciju prozora, treba da je kompilujete iz izvornog koda. Ako je obezbeđen binarni paket za vašu distribuciju, jednostavno ga možete instalirati koristeći menadžer paketa — pogledajte u uputstvima distribucije kako se ovo izvodi. Pošto se dekoracija instalira, može joj se pristupiti kroz postavke dekoracija prozora u Sistemskim postavkama. Pod jezičkom Dekoracija prozora, instalirane dekoracije date su padajućim spiskom; izaberite onu koju želite da koristite i kliknite na dugme Primeni. Različite dekoracije imaju različite mogućnosti i postavke, pa se poigrajte raspoloživim opcijama. Jezičak Dugmad omogućuje vam da upravljate dugmadima naslovne trake prozora. Popunite kućicu Poseban raspored dugmadi u naslovu za preraspoređivanje, uklanjanje ili dodavanje dugmadi. Da biste dodali dugmad naslovnoj traci, prevucite stavku sa spiska na pregled naslovne trake. Da biste uklonili dugme, prevucite ga iz pregleda naslovne trake na spisak. Za preraspoređivanje, jednostavno prevlačite dugmad po pregledu naslovne trake.

I dok sve dekoracije programa moraju biti kompilovane iz izvornog koda, neke od njih mogu da učitaju bitmapske teme, koje ne treba kompilovati. KDE dolazi s bitmapskom dekoracijom prozora, zvanom IceWM. Druga takva dekoracija je deKorator, i može se naći na www.kde-look.org. Pogledajte u dokumentaciji vaše distribucije kako ih treba instalirati. Prednost korišćenja bitmapskih dekoracija prozora je u tome što je za njih relativno lako praviti teme, koristeći slike i uređujući postavni fajl. Kompromis je neznatan gubitak performansi, mada se to na brzim računarima ne mora ni primetiti.

Za dodavanje IceWM‑ove teme, izaberite IceWM kao dekoraciju prozora i kliknite na vezu Otvori KDE‑ovu fasciklu IceWM‑ovih tema u opisu dekoracije. Ovo će otvoriti prozor K‑osvajača na `$`KDEHOME`/share/apps/kwin/icewm-themes`, gde treba da prevučete IceWM‑ovu temu. Tema će zatim biti dodata spisku IceWM‑ovih tema, tako da možete izabrati onu koju želite i kliknuti na Primeni.

Za dodavanje deKoratorove teme, nakon što ste ga instalirali, izaberite ga na spisku dekoracija prozora i idite na jezičak Tema. Kliknite na Instaliraj novu temu... i pronađite fajl arhive teme. Uverite se da se verzija teme slaže sa verzijom deKoratora instaliranom na sistemu. Kad je tema dodata, izaberite koju hoćete da koristite i kliknite na Postavi putanje tema. Kliknite na Primeni da aktivirate izmene.

Još dekoracija prozora na raspolaganju je na www.kde-look.org, u podsekcijama Native KDE 3.x i Native KDE 3.2+. Teme za IceWM i deKorator imaju sopstvene podsekcije u kategoriji dekoracija prozora.

## Stil

Vidžeti — poput dugmadi, klizačkih traka, jezičaka i menija — osnovni su elementi grafičkog korisničkog sučelja. Stil vidžeta je priključak ili programčić koji nalaže KDE‑u kako da prikazuje vidžete. Pošto su vidžeti najelementarniji činioci sučelja, njima se često pristupa i moraju biti u stanju da se vrlo brzo odazovu. To je razlog što stilovi vidžeta — upravo kao i dekoracije prozora — moraju biti kompilovani iz izvornog kôda ili instalirani kao binarni paketi. Konsultujete dokumentaciju vaše distribucije za uputstva kako da izvedete jedno od ovoga.

Kad je jednom instaliran, stil vidžeta biće dodat na spisak raspoloživih stilova u modulu Stil u Sistemskim postavkama. Jezičak Stil omogućava vam da izaberete stil vidžeta sa spiska, i podesite ga ako stil daje mogućnost Podesi.... Različiti stilovi imaju različite opcije. Pregled odabranog stila raspoloživ je u donjem delu pod jezičkom. Jezičak Efekti upravlja raznim vizuelnim efektima za neke vidžete, poput spiskova i oblačića. Jezičak traka alatki pruža neke opcije za opšti izgled traka alatki.

Dodatni stilovi vidžeta mogu se naći na raznim KDE‑ovim podsekcijama tema i stilova na www.kde-look.org. Obratite pažnju na to da su stilovi u obliku izvornog koda ili binarnih paketa, a ne fajlova KDE tema.

## KDE teme

KDE vam omogućava da sačuvate razne izmene izgleda koje ste napravili na površi u jednom fajlu, koristeći Menadžer tema u Sistemskim postavkama. Kad ste po želji podesili površ, kliknite na Napravi novu temu.... Unesite detalje koje želite da navedete za temu, kao što su ime, autor, verzija, itd., a zatim kliknite na U redu kad ste zadovoljni. Ovo će vašu temu dodati spisku raspoloživih tema i sačuvati postavke u KDE temi. KDE tema (`.kth` fajl) određuje KDE‑u koju dekoraciju prozora, stil ili šemu boja da koristi za tu određenu temu. Za dodavanje teme iz spoljašnjeg izvora KDE‑u, kliknite na Instaliraj novu temu... i idite na fajl KDE teme. Uklanjanje teme je lako — klikom na dugme Ukloni temu. Ako ste izvršili izmene nad temom, moraćete ili da zadate novo ime teme za nju, ili da prvo uklonite pređašnju verziju da biste mogli da koristite isto ime.

Naredne postavke bivaju sačuvane i navedene u KDE temi:

- pozadina

- čuvar ekrana

- tema ikona

- sistemska obaveštenja

- šema boja

- tema pokazivača

- dekoracija prozora

- pozadina K‑osvajača (upravljanje fajlovima)

- pozadina panela

- stil

- fontovi

Vrlo važno da uzmete u obzir kod korišćenja i instaliranja KDE teme, jeste da ona samo ukazuje koje postavke koristiti za gore navedeno. U svom paketu ona sadrži samo sistemska obaveštenja, pozadinu površi, panela, i K‑osvajača, i šemu boja. Ako ih KDE već ne donosi sa sobom, ostale komponente moraju se zasebno instalirati.

KDE teme mogu se preuzeti sa podsekcije menadžera tema na www.kde-look.org.

## Pojmovnik

pozadina

  Slika pozadine, odnosno tapeta, ili boja za površ.

šema boja

  (`.kcsrc`) Postavni fajl koji ukazuje koje boje koristiti za određene vidžete.

ikone

  Slike koje predstavljaju programe, fajlove, uređaje, itd.

uvodni ekran

  Animirana slika ili ekran koji se prikazuje dok se KDE učitava posle prijavljivanja.

dekoracija prozora

  Priključci ili programčići koji nalažu menadžeru prozora kako da prikazuje ivice prozora.

stil

  Priključak ili programčić koji nalaže KDE‑u kako da prikazuje vidžete.

KDE tema

  (`.kth`) Fajl koji nosi postavke koje treba koristiti za različite komponente grafičkog sučelja.

vidžeti

  Osnovni elementi koji sačinjavaju grafičko korisničko sučelje: dugmad, klizačke trake, meniji, jezičci, itd.