Frensis
Đanaros (Francis Giannaros)
francisg@gmail.com

# Upotreba KDE‑a kao koren

Na unix operativnim sistemima često ima više korisnika, koji opet mogu imati različita ovlašćenja. Uobičajeni metod je posedovanje običnog korisničkog naloga, čiji su fajlovi obično smešteni u fascikli `/home/korisnik`, a onda i korenog naloga, root. Koreni nalog, odnosno „superkorisnik“, ima ovlašćenja nad celim sistemom, tako da može da promeni bilo koji fajl na sistemu.

Iako ovo znači da je pod korenim nalogom lako obavljati administrativne zadatke, znači takođe i da na njemu nema nametnutih bezbednosnih ograničenja. Stoga mala greška u kucanju, ili neka druga, može rezultovati nepopravljivom štetom.

Neki operativni sistemi na kojima KDE radi dozvoljavaju grafičko prijavljivanje na nalog root. Uprkos ovome, nikada se ne prijavljujte u KDE‑u kao koren, i za tim nikada ne bi trebalo da bude potrebe. Sistem je daleko otvoreniji za napad pod korenim nalogom; posebno ako pregledate Internet kao koren, dramatično povećavate izglede za oštećenje sistema.

Neke linux distribucije naglašavaju ovaj savet do te mere da su potpuno onemogućile koreni nalog, umesto kojeg koriste sudo model (naredba `sudo`). Bez obzira na to, osnovni bezbednosni model sudoa isti je kao i naredbe `su`, stoga u biti dele iste jake i slabe strane.

Ako vam ikad zatreba da pokrenete program sa superkorisničkim ovlašćenjima, preporučljivo je da koristite KDE su. U Konsoli, ili po pritisku AltF2, unesite `kdesu program`, i program će se pokrenuti sa superkorisničkim ovlašćenjima.

Čak i kad je sistem podešen da koristi naredbu `sudo`, ili ste na distribuciji koja je podrazumevano koristi, npr. Kubuntuu, ipak treba da koristite KDE su — razvijači distribucije će ga pravilno izmeniti da koristi neophodne postavke. Štaviše, nikad ne bi trebalo da koristite `sudo program` za pokretanje grafičkog programa sa korenim ovlašćenjima, jer može da pomeša dozvole postavnih fajlova za taj program. Izvršavanje grafičkog programa kao koren generalno nije dobra ideja, ali kad baš morate, najsigurniji put je preko KDE sua.

## Srodne informacije

- Priručnik za KDE su