Krišna
Tateneni (Krishna Tateneni)
tateneni@pluto.njcc.com
Dragan
Pantelić

    falcon-10@gmx.de

prevod
2003-10-12
3.2
KDE
K‑kontrola
K‑osvajač
pregledanje

## Pregledanje K‑osvajačem

U ovom kontrolnom modulu možete izabrati razne opcije izgleda i ponašanja K‑osvajača kao KDE‑ovog integrisanog veb pregledača.

### Ponašanje

Prva opcija koju možete uključiti na ovoj stranici je Dopuna formulara. Ako popunite ovu kućicu, K‑osvajač pamtiti kako popunjavate pitanja iz formulara, te pokušavati da ih kasnije popuni odgovorima koje ste ranije unosili.

Broj stavki formulara koje K‑osvajač pamti možete podesiti ispod, klizačem Najveći broj dopuna:.

Naravno, sve čime K‑osvajač ispuni formular možete urediti pre predavanja formulara.

Sledeća opcija je Promeni pokazivač nad vezom. Ako je izabrana, oblik pokazivača promeniće se (obično u šaku) kad god se nadnese nad hipervezu. Ovo olakšava uočavanje veza, naročito kada su u vidu slika.

Podrazumevano se za svaku stranicu otvara novi prozor K‑osvajača, ali se može otvoriti i više jezičaka unutar jednog prozora. Takođe podrazumevano, srednje dugme miša je prečica za otvaranje veze u novom prozoru. Ako popunite Otvori vezu u novom jezičku umesto u novom prozoru, možete kliknuti srednjim na vezu da je otvorite pod novim jezičkom.

Ako pregledate s jezičcima, možete izabrati da li novootvoreni jezičak postaje aktivan („prednji“), ili ostaje u pozadini. Na sporoj vezi s Internetom, ili dok pregledate stranicu sa spiskom naslova i drugih veza, možete želeti da da otvarate jezičke u pozadini dok nastavljate da čitate trenutnu stranicu. U tom slučaju, ostavite ovu postavku isključenom. Ako biste radije da se odmah prebacujete na novu stranicu, ostavljajući staru u pozadini da se kasnije navratite, uključite postavku.

Ako pokušate da zatvorite prozor K‑osvajača sa više otvorenih jezičaka, bićete upitani želite li zaista to da učinite. Ovim ponašanjem možete upravljati kućicom Potvrdi zatvaranje prozora sa više jezičaka.

Jedna mogućnost zarad udobnosti je da ako uključite Desnim klikom unazad kroz istorijat, klik na praznu oblast (tj. ne na vezu) u K‑osvajačevom prozoru imaće isto dejstvo kao i dugme Nazad na traci alatki.

Kućicom Automatski učitaj slike određujete da li će slike na veb stranicama biti podrazumevano učitavane. Osim ako nemate vrlo sporu vezu, verovatno ćete želeti da ostavite uključenu ovu opciju, pošto se mnoge veb stranice teško koriste bez slika. Ako isključite automatsko učitavanje slika, pri čitanju teksta možete učitati slike na zahtev ako vam zatrebaju.

Uključenje Automatsko odgođeno osvežavanje/preusmeravanje dopušta veb sajtovima da vas pošalju na drugu stranicu bez vašeg zahteva. U mnogim slučajevima ovo je pogodnost. Na primer, veb sajt je premešten na novi URL; mnogi vebmasteri ostaviće na staroj adresi stranicu koja vam saopštava da je sajt premešten, te da biste možda hteli da promenite marker, a zatim vas automatski sprovodi do novog veb sajta. Ova mogućnost pak može zbunjivati ili nervirati, ili se zloupotrebiti, stoga možete odlučiti da je isključite.

Sledeća postavka je Podvučene veze:. Možete izabrati da se veze uvek podvlače; u tom slučaju, svaki tekst u službi veze na veb stranici biće prikazan podvučenim fontom. Iako mnoge veb stranice bojama izdvajaju veze, podvlačenje veoma olakšava da se one uoče.

Ako ne volite podvučene veze, možete izabrati i da se nikad ne podvlače. Ili, kao kompromis, da se podvlače pri lebdenju, tj. samo kad se pokazivač miša nadnese nad vezu, a inače ne.

Mnoge veb stranice sadrže animirane GIF slike, koje mogu biti vrlo dosadne, a ponekad i crpiti resurse vašeg sistema. Opcijom Animacije: možete odrediti kako se animacije puštaju. Podrazumevano su uključene i poštuju postavke slike, a možete ih isključiti, ili zadati da se odvrte samo jednom čak i ako fajl sadrži instrukcije da se animacija vrti više puta ili bez prestanka.

### Fontovi

Pod ovim jezičkom možete izabrati razne opcije vezane za fontove. Mada su oblici i veličine fontova često deo dizajna veb stranice, možete zadati neke postavke koje će K‑osvajač podrazumevano koristiti.

Prvo što možete podesiti je veličina fonta, kroz dve postavke koje sadejstvuju kako bi vam omogućile udoban osećaj pregledanja.

Kao prvo, možete podesiti opciju Najmanja veličina fonta:. Ona čini da K‑osvajač ignoriše svaku manju veličinu fonta koju navodi stranica, odnosno nikad neće upotrebiti font manji nego što ovde zadate.

Zatim, možete podesiti opciju Srednja veličina fonta:. Ovo nije samo podrazumevana veličina teksta kad stranica ne navodi veličinu, nego služi i kao osnovna veličina prema kojoj se izračunavaju relativne veličine fontova. Na primer, HTML instrukcija `smaller` označava veličinu manju od ovde zadate.

Za obe opcije, tačnu veličinu fonta u tačkama možete zadati preko brojčanika (strelicama ili nesporednim upisivanjem) pokraj etikete opcije.

Ove opcije su međusobno nezavisne. Stranice koje ne postavljaju veličinu fonta, ili traže podrazumevanu, biće u veličini koju ste postavili pod Srednja veličina fonta:. Stranice koje traže veličinu manju od postavke Najmanja veličina fonta:, umesto tražene dobiće ovu veličinu. Jedno ne utiče na drugo.

Preostale opcije su za fontove pridružene raznim tipovima obeležavanja koji se javljaju na HTML stranicama. Imajte na umu da mnoge veb stranice umeju da potisnu ove postavke. Klikom na bilo koju kontrolu s imenom fonta dobijate spisak imena fontova, s kojeg možete odabrati drugi font po želji. (Ako ima mnogo fontova, spisak sadrži uspravnu klizačku traku kojom možete klizati kroz sve fontove.)

Ispod ovoga, možete podesiti Korekcija veličine fonta za ovo kodiranje:. Ponekad su fontovi koje želite da koristite za neko kodiranje ili jezik mnogo veći ili manji od proseka, i ovom postavkom ih možete dovesti u red.

Možete podesiti podrazumevano kodiranje koje K‑osvajač pretpostavlja pri izrađivanju stranica. Podrazumevana postavka je kodiranje jezika, ali je možete zameniti bilo kojim kodiranjem na spisku.

### Java i JavaScript

Java omogućava veb pregledaču da preuzima i izvršava programe, pod uslovom da je na računaru instaliran neophodan softver. Mnogi veb sajtovi koriste Javu npr. bankarski servisi na vezi ili interaktivni igrački sajtovi. Budite svesni da izvršavanje programa iz nepoznatih izvora može predstavljati pretnju po bezbednost vašeg računara, čak i ako potencijalni stepen štete nije visok.

Kućicama pod Globalne postavke možete podrazumevano uključiti podršku za Javu na svim veb sajtovima. Takođe možete izabrati da uključite ili isključite Javu za pojedine domaćine. Da dodate smernicu posebnu po domaćinu, kliknite na dugme Dodaj...; u dijalogu koji se pojavi upišite ime domaćina, a zatim odaberite da li prihvatate ili odbijate javanski kȏ̑d sa tog domaćina. Domen će se zatim pojaviti na spisku levo na stranici.

Za izbor drugačije smernice, izaberite domaćin sa spiska i kliknite na dugme Izmeni.... Dugme Obriši uklanja smernicu za izabrani domaćin; posle brisanja, na taj domaćin primenjivaće se globalne postavke. Klikom na dugme Uvezi... možete uvesti smernice iz fajla. Dugmetom Izvezi... upisujete tekući spisak u kompresovani arhivski fajl.

Najzad, grupom kontrola pod Postavke Java-mašine možete zadati neke opcije izvršavanja Jave. One su korisne za ispitivanje problema ili ako programirate na Javi, u suprotnom obično nema razloga da ih podešavate.

Ako izaberete opciju Prikaži konzolu Jave, K‑osvajač će otvoriti konzolni prozor iz kog javanski programi mogu da čitaju i pišu tekst. Dok većina javanskih programa ne zahteva takvu konzolu, ona može biti od pomoći pri ispitivanju problema u datom programu.

Koristi K‑U/I učiniće da JVM koristi KDE‑ove sopstvene U/I zahvate za mrežna povezivanja.

Postavka Koristi menadžer bezbednosti je podrazumevano uključena, i čini da se JVM izvršava sa aktivnim menadžerom bezbednosti. Ovo će sprečiti aplete da čitaju i pišu po fajl sistemu, stvaraju proizvoljne sokete, i uopšte izvršavaju radnje koje bi mogle ugroziti vaš sistem. Isključite ovu opciju na sopstveni rizik. Alatkom smernica Jave možete izmeniti fajl `$`HOME`/.java.policy` tako da kodu preuzetom sa izvesnih sajtova date veće dozvole.

Kućicom Isključi server apleta kada nije aktivan duže od možete prištedeti resurse zatvaranjem servera javanskih apleta dok se ne koristi, umesto da se i dalje izvršava u pozadini. Ako ostane isključeno, javanski apleti se mogu brže pokretati, ali će se sistemski resursi trošiti i dok nema apleta. Ako opciju uključite, možete zadati i prekovreme.

Možete ili reći K‑osvajaču da automatski otkrije instalaciju Jave na sistemu, ili sami zadati putanju ka instalaciji u polju Putanja do izvršnog fajla Jave, ili „java“:. Potonje može biti zgodno, na primer, ako na sistemu ima nekoliko instalacija Jave, pa želite da zadate koja da se koristi. Ako javanska virtuelna mašina zahteva bilo kakve posebne opcije pokretanja, možete ih upisati u polje Dodatni argumenti za Javu:.

### JavaScript

Uprkos imenu, JavaScript nema baš nikakve veze sa Javom.

Prvi deo ove stranice radi isto kao postavke na stranici Jave.

Kućicama pod Globalne postavke možete podrazumevano uključiti podršku za JavaScript na svim veb sajtovima. Takođe možete izabrati da uključite ili isključite JavaScript za pojedine domaćine. Da dodate smernicu posebnu po domaćinu, kliknite na dugme Dodaj...; u dijalogu koji se pojavi upišite ime domaćina, a zatim odaberite da li prihvatate ili odbijate javascript kȏ̑d sa tog domaćina. Domen će se zatim pojaviti na spisku levo na stranici.

Za izbor drugačije smernice, izaberite domaćin sa spiska i kliknite na dugme Izmeni.... Dugme Obriši uklanja smernicu za izabrani domaćin; posle brisanja, na taj domaćin primenjivaće se globalne postavke. Klikom na dugme Uvezi... možete uvesti smernice iz fajla. Dugmetom Izvezi... upisujete tekući spisak u kompresovani arhivski fajl.

Poslednji skup opcija na ovoj stranici određuje šta biva kad stranica koristi JavaScript za određene radnje.

Možete zasebno dozvoliti ili zabraniti premeštanje, promenu veličine i fokusa prozorima putem JavaScripta. Takođe možete onemogućiti da se JavaScriptom menja tekst u traci stanja, tako da, na primer, uvek vidite kuda će vas odvesti veza kad kliknete na nju. Izbori za ove opcije su dozvoli i ignoriši.

Za otvaranje novog prozora postoji još strožija kontrola. Možete podesiti K‑osvajač da sve takve zahteve dozvoli, da pita kad god dobije zahteve, ili da odbije svaki zahtev za iskačući prozor.

Postavka pametno dozvoliće iskačući prozor putem JavaScripta samo ako izričito kliknete na vezu koja ga stvara.

### AdBlockovi filteri

K‑osvajačev AdBlock može se podesiti da zameni ili ukloni slike ili okvire sa veb stranica koje poklopi niz filtera.

Postavka Uključi filtere uključuje ili isključuje korišćenje spiska URL filtera.

Ako je uključeno Sakrij filtrirane slike, blokirane slike potpuno se uklanjaju sa stranice, a prostor koje bi zauzimale sažima. Ako je opcija isključena, na mesto isfiltriranih slika stavlja se slika mestodržača.

URL izrazi za filtriranje je spisak URL‑ova koji će se upoređivati sa imenima slika i okvira pri odlučivanju o filterskim radnjama. Mogu se upotrebiti džokeri u stilu imena fajla i regularni izrazi.

Filter se može izraziti ili kao džokerska niska u stilu fajla (npr. `http://www.site.com/ads/*`) ili kao puni regularni izraz, omotavanjem filtera kosim crtama (npr. `//(ads|dclk)\./`).

Uvoz i izvoz sačuvaće ili učitati tekući spisak filtera u običan tekstualni fajl. Redovi sa prefiksom znaka uzvika (!) smatraju se za komentare i mogu se upotrebiti za razjašnjavanje ili etiketiranje skup filtera.

### Priključci

Prva postavka ovde je Globalno aktiviraj priključke. Ako ispraznite ovu kućicu, K‑osvajač neće koristiti priključke. Ako je popunite, K‑osvajač će koristiti sve instalirane i podešene priključke koje može da nađe.

K‑osvajač dalje možete ograničiti popunjavanjem kućice Dozvoli samo HTTP i HTTPS URL‑ove za priključke.

&nsplugins-kcontrol;