Majk
Mekbrajd (Mike McBride)
mpmcbride7@yahoo.com
Krišna
Tateneni (Krishna Tateneni)
tateneni@pluto.njcc.com
Dragan
Pantelić

    falcon-10@gmx.de

prevod
14.10.2003.
3.2
KDE
K‑kontrola
lokalitet
država
jezik

## Država i jezik

Ovaj kontrolni modul omogućava vam prilagođavanje opcija koje zavise od dela sveta u kom živite. Modul se sastoji od pet stranica, od kojih je svaka detaljno opisana sekcijama koje slede.

U većini slučajeva možete jednostavno izabrati državu u kojoj živite, a ostale opcije će biti podešene prikladno tome.

Ispod stranica ovog modula možete videti pregled dejstva postavki. Pored pozitivnih i negativnih brojeva, videćete primer vrednosti pozitivnih i negativnih novčanih iznosa, dugih i kratkih datuma, i vremena. Kako menjate postavke, pregled pokazuje dejstvo izmena i pre nego što ih primenite.

### Lokalitet

Ova stranica daje dva spiska sa kojih možete odabrati željenu državu i jezike koji će se koristiti.

Kad kliknete na spisak Država ili regija:, iskače meni koji nabraja države po grupama. Izborom jedne od regija dobićete spisak država pod njome grupisane.

Svi na sistemu dostupni jezici koje navodi izabrana država biće automatski izabrani. Na primer, izborom države Nemačka dobiće se za jezik nemački, ako je dostupan.

### Brojevi

Na ovoj stranici možete postaviti opcije za prikaz brojeva. Podrazumevane vrednosti su automatski izabrane na osnovu izbora države.

U polje Decimalni simbol: možete uneti znak za odvajanje decimalnog od celog dela broja. Možete zadati bilo koji znak, a najčešće korišćeni su `.` i `,`.

Slično, možete izabrati znak razdvajač za grupisanje hiljada u brojevima. Ako nema nikakvog znaka, pa ni razmaka, onda hiljade neće biti razdvajane.

U naredna dva polja zadaju se znakovi prefiksa za pozitivne i negativne brojeve zasebno. Na primer, podrazumevano za srpski je da su pozitivni brojevi bez prefiksa, a da ispred negativnih stoji `-`.

Padajući spisak Skup cifara: predstavlja skupove cifara koje se mogu koristiti umesto osnovnih arapskih u prikazu brojeva. Ako izaberete skup cifara različit od arapskog, biće primenjen samo na brojeve u jezičkom kontekstu koji dopušta taj skup (npr. arapsko-indijske cifre u programu prevedenom na arapski jezik), dok će se arapske cifre i dalje koristiti svuda drugde.

### Novac

Od regije do regije, konvencije za novčane iznose mogu se razlikovati od onih za opšte brojeve. Podrazumevane postavke verovatno će sasvim odgovarati.

Znak ili niska za predstavljanje simbola valute zasnovana je na trenutno izabranoj državi. Razdvajači decimala i hiljada, kao i skup cifara, deluju kao i kod opštih brojeva. Poljem Broj decimala: možete odrediti broj decimala koje se koriste u prikazu novčanih iznosa.

I za pozitivne i za negativne novčane iznose možete odrediti da li se simbol valute pojavljuje ispred ili iza brojčane vrednosti, i kako se znak vrednosti izdvaja u prikazu. Zapazite da se kao znaci za novčane iznose koriste isti simboli kao i za opšte brojeve.

Ako je popunjena kućica Valuta u prefiksu, simbol valute javlja se ispred brojčane vrednosti. Ako je kućica prazna, simbol valute sledi za brojčanom vrednošću.

Postoji pet izbora za način na koji se novčani iznos predstavlja:

- Opcija u zagradama prikazuje brojčanu vrednost omotanu parom zagrada.

- Opcija pre iznosa novca prikazuje znak ispred brojčane vrednosti, ali posle simbola valute, ako je prisutan.

- Opcija posle iznosa novca prikazuje znak posle brojčane vrednosti, ali ispred simbola valute, ako je prisutan.

- Opcija pre novca prikazuje znak ispred brojčane vrednosti, kao i ispred simbola valute, ako je prisutan.

- Opcija posle novca prikazuje znak posle brojčane vrednosti, kao i posle simbola valute, ako je prisutan.

### Vreme i datum

Ako želite da koristite neki drugi kalendarski sistem umesto gregorijanskog, možete ga izabrati iz prvog padajućeg spiska.

Isto tako, ako brojeve u niskama datuma i vremena treba ispisivati nekim ciframa umesto arapskih, željeni skup cifara može se izabrati iz drugog padajućeg spiska.

Ostatak ove stranice daje polja za vreme i dugi i kratki datum, u koje možete upisati formatsku nisku koja određuje način na koji se vreme i datumi predstavljaju.

Osim specijalnih kodova opisanih niže, svi ostali znakovi u formatskoj niski prikazuju se doslovno. Specijalni kodovi sastoje se od znaka `%` za kojim sledi još jedan znak, po sledećem spisku:

- Kodovi formata vremena:

  - `ČČ` — 24‑časovni sat, uvek sa dve cifre (00 do 23).

  - `čČ` — 24‑časovni sat, s jednom ili dve cifre (0 do 23).

  - `PČ` — (veliko prvo slovo) 12‑časovni sat, uvek sa dve cifre (01 do 12).

  - `pH` — (malo prvo slovo) 12‑časovni sat, s jednom ili dve cifre (1 do 12).

  - `MM` — minut, uvek sa dve cifre (00 do 59).

  - `SS` — sekunda, uvek sa dve cifre (00 do 59).

  - `AMPM` — anglosaksonsko „~!/am/“ ili „~!/pm/“ u zavisnosti od doba dana. Korisno uz `PČ` ili `pČ`.

- Kodovi formata datuma:

  - `GGGG` — godina sa četiri cifre.

  - `GG` — godina sa dve cifre.

  - `MM` — mesec, uvek sa dve cifre (01 do 12).

  - `mM` — mesec, s jednom ili dve cifre (1 do 12).

  - `MESEC` — naziv meseca.

  - `KRATMESEC` — skraćeni naziv meseca.

  - `DD` — dan u mesecu, uvek sa dve cifre (01 do 31).

  - `dD` — dan u mesecu, s jednom ili dve cifre (1 do 31).

  - `DAN` — naziv dana u sedmici.

  - `KRATDAN` — skraćeni naziv dana u sedmici.

Konačno, tu je padajući spisak Prvi dan u sedmici:, s kojeg možete izabrati koji se dan računa kao početak sedmice u vašoj državi.

### Ostalo

Sa padajućeg spiska Format papira: možete izabrati podrazumevani format papira.

Izbor imeđu metričkih i anglosaksonskih mernih jedinica možete načiniti u padajućem spisku Sistem mera:.